صدر ټرمپ د سي ايي ای د مشرې په توگه د مېرمن جینا هېسپل د نامزدگۍ دفاع کړې ده
ای سي ایل یو یا امریکن سیول لېبرټیز یونین د امریکې د شهري حقونو تنظیم دی او په تايی لینډ کې د سي ايي ای د خفیه زندان مخالفت یې کولو. ویل کیږي دغه زندان د جینا هېسپل په مشرۍ کې پرانیستل شوی و
د امرېکې صدر ډانلډ ټرمپ د استخباراتي ادارې سي ايي ای د مشرې په توگه د مېرمن هېسپل د نامزدگۍ دفاع کړې ه او ویلي یې دي چې د هغې مخالفت ځکه کولی شي چې هغه د ترهگرو سره ډیره سخته وه. صدر ټرمپ د جینا هېسپل دفاع د گل، دوشنبې، په ورځ یو ټویټ کې وکړه. مېرمن جینا هېسپل صدر ټرمپ د سي ايي ای د مشرۍ دپاره نامزد کړې ده خو د هغې د حتمي تقریرۍ فېصله به کانگرس کوي. داسې ښکاري چې کانگرس کې د حزب اختلاف ډیموکریټک پارټۍ غړي د جینا هېسپل د نامزدگۍ مخالفت کوي ځکه چې د هغې په هکله ویل کیږي په نیول شوو مشکوک ترهگرو د تفتیش لانجمنې طریقې په استعمالولو کې لاس لري. تیره هفته مېرمن هېسپل د وایټ هاوس چارواکو سره ولیدل. رپورټونه وايي د وایټ هاوس چارواکې د تفتیش په لانجمنو طریقو کې د هغې د کردار په اړه اندښیمن وو نو ځکه هغې د نامزدگۍ نه د لاس په سر کیدو وړاندیز وکړو. صدر ټرمپ د مېرمن هېسپل په دفاع کې په ټوېټر وویل په داسې "خطراناکو وختونو کې مونږ تر ټولو زیات اهلیت لرونکي شخصیت لرو، یوه مېرمن، چې ډیموکریټس یې بهر کول غواړي ځکه چې هغه په ترهگرو ډیره سخته وه." د مېرمن هېسپل د نامزدگۍ نه د سر په لاس کیدو خواهش په اړه وړمبی واشنگټن پوسټ ورځپاڼې خبر وکړو. رپورټ وايي مېرمن هېسپل تشویش لري چې گنې په سنیټ کې د سختو تپوسونو په وجه به نه یوازې د هغې بلکې د سي ايي ای نوم ته نقصان ورسي. واشنگټن پوسټ وايي د وایټ هاوس چارواکو د هغې د تشویش په اړه د سي ايي ای په مرکز ي دفتر کې د میرمن هېسپل سره ولیدل. د وایټ هاوس ترجما راج ویلي د سیاسي مخالفت په بنیاد او د اي سي ایل یو په حمایت کې به د جینا هېسپل نامزدگي خرابیدو ته ورنکړي. ای سي ایل یو یا امریکن سیول لېبرټیز یونین د امریکې د شهري حقونو تنظیم دی او په تايی لینډ کې د سي ايي ای د خفیه زندان مخالفت یې کولو. ویل کیږي دغه زندان د جینا هېسپل په مشرۍ کې پرانیستل شوی و. جینا هېسپل دا وخت د سي ايي ای موقتي مشره ده او د تیرو ٣٣ کلونو راهیسې په دې اداره خدمات ترسره کوي. د تايي لینډ په زندان کې بندي دوو مشکوک ترهگرو باندې د واټر بورډنگ طریقه استعمال شوي وه چې پکې د تفتیش د لاندې تن ته په اوبو کې ډوبیدو احساس ورکړی کیږي. ناقدین دغه طریقه تشدد بولي. په کانگرس کې د جینا هېسپل د تقریرۍ د منظورولو یا ردولو په اړه اورونه د شورو پا چارشنبې په ورځ کیدونکي ده.